Henriette Kjær (KF), 2004-01-27:
Dette beslutningsforslag pålægger regeringen inden udgangen
af 2004 at tage de nødvendige lovgivningsmæssige initiativer med henblik på at fastsætte en øvre grænse på fem børn for hver voksen i en puljeordning, svarende til servicelovens regler for den kommunale dagpleje. Det fremgår af bemærkningerne til beslutningsforslaget, at forslagsstillerne har to mål med beslutningsforslaget. Beslutningsforslaget sigter på, at de normeringsregler, der gælder for den kommunale dagpleje, også skal gælde for puljeordningerne, og at kvaliteten af pasningen i puljeordningerne hermed forøges, så forældrenes tryghed ved at anvende denne form for pasningstilbud bliver øget.
Puljeordningerne kom ind i lovgivningen i 1990, så det er altså ikke nogen ny ting.
Puljeordningerne kan organiseres som institutionslignende ordninger eller dagplejelignende ordninger.
I begge tilfælde skal puljeordningerne indgå en aftale med kommunen om økonomisk tilskud fra kommunen til driften.
Aftalen skal indeholde en række elementer, som beskriver puljeordningen.
Aftalen skal også danne grundlag for kommunens tilsyn
med puljeordningen.
Tilsynet skal sikre, at tilskuddet anvendes efter formålet, dvs. til børnepasning, og at ordningen udgør en forsvarlig ramme for de børn, der er i ordningen.
Forslagsstillerne fremhæver i bemærkningerne, at der er dokumentation for kvalitetssvigt i pasningen af børn i visse puljeordninger, og forslagsstillerne mener, at kvalitetssvigtet bl.a. skyldes, at der ikke i dag er regler for antallet af voksne personer til pasning af børn i puljeordningerne.
Forslagsstillerne har dog undladt at optrykke eller henvise til den konkrete dokumentation, hvilket undrer mig.
Det er rigtigt, at de bestemmelser, der gælder for den kommunale dagpleje om antal børn pr. dagplejer, ikke gælder for puljeordningerne, og det er der flere begrundelser for.
For det første ønsket om at give mulighed for større fleksibilitet, større mulighed for variation i dagtilbuddene.
For det andet skal kommunen gennem aftalen med puljeordningen sikre en rimelig balance mellem antal børn og voksne.
Puljeordninger er som andre dagtilbud omfattet af kommunens mål og rammer for dagtilbud og af formålsbestemmelsen for dagtilbud til børn.
For det tredje kan jeg nævne, at også forældrene kan gøre deres indflydelse gældende gennem forældrebestyrelsen eller en anden form for forældreforum.
Jeg ser beslutningsforslaget i forlængelse af Danmarks Radios udsendelse i november måned om forholdene i nogle puljeordninger.
Udsendelsen gav indtryk af, at nogle puljeordninger har helt utilfredsstillende forhold, og at det kommunale tilsyn med puljeordningerne ikke er, hvad det burde være.
Jeg har meldt klart ud, at de forhold, som de viste, er helt uacceptable.
Men så må jeg også samtidig retfærdigvis sige, at der efterfølgende har været nogen kritik af, hvordan Danmarks Radios udsendelse om puljeordninger blev vinklet.
Udsendelsen har givet anledning til, at jeg har igangsat en undersøgelse af rammerne for de eksisterende puljeordninger og af kommunens tilsyn med puljeordningerne.
Undersøgelsen skal danne grundlag for et nyt vejledningsmateriale, som Socialministeriet og KL vil udarbejde sammen.
Materialet skal støtte kommunerne i deres tilsyn med puljeordningerne.
Undersøgelsen skal også danne baggrund for, at Socialministeriet sammen med KL vil se på, hvilke kvalitetskrav der skal opstilles, for at kvaliteten i de private pasningsordninger kan blive sikret.
Jeg vil derfor afvente resultaterne af undersøgelsen af puljeordningerne, og den skal være færdig inden påske.
Regeringen støtter derfor ikke forslaget.